text: Kat skudt i hovedet med søm-pistol
  20 juni 2013 kl. 11.42
  En kat er blevet skudt i hovedet med en sømpistol - muligvis i et forsøg på at dræbe den. Men katten overlevede - og i eftermiddag bliver sømmet opereret ud på Kolding Dyrehospital.
  - Sømmet er siddet et par dage. Men det er fantastisk, at han er så rar og omgængelig stadigvæk, siger dyrlæge Jeannette Jalving, Kolding Dyrehospital, til TV SYD.
  - Man bliver harm - for sandsynligvis ikke et uheld, fortsætter hun.
  
  Fundet i Ejby
  Katten blev bragt til dyrehospitalet i Kolding ved 21-tiden onsdag aften. Den var blevet fundet i Ejby på Fyn.
  Sømmet har ramt skævt ind på kraniet og er gået ud gennem øregangen. Tilsyneladende er der ikke sket skader på det indre øre.
  - Men det kan vi først se, når sømmet er fjernet, siger Jeannette Jalving.
  - Hvis sømmet var gået direkte gennem hjerneskallen, ville det have været fatalt. Eller hvis det var gået ud gennem et øje.
  Katten er ikke øremærket - eller chippet. Derfor ved politiet ikke, om der er en ejer.
  - Nu lægger vi den i bedøvelse og fjerner sømmet. Samtidig bliver hankatten kastreret. Og så må vi se, om vi kan finde et godt hjem til katten, siger Jeannette Jalving.
  Se indslaget i TV SYD Nyhederne kl. 19.30
  